## Pravilnik o izdavanju odobrenja za rad mirovinskog osiguravajućeg društva

### NN 115/2001 (21.12.2001.), Pravilnik o izdavanju odobrenja za rad mirovinskog osiguravajućeg društva

# AGENCIJA ZA NADZOR MIROVINSKIH FONDOVA I OSIGURANJA

1915

Na temelju članka 15. Zakona o mirovinskim osiguravajućim društvima i
isplati mirovina na temelju individualne kapitalizirane štednje (»Narodne
novine« broj 106/99 i 63/00) i članka 2. Zakona o izmjenama Zakona o
mirovinskim osiguravajućim društvima (»Narodne novine« broj 63/00), Savjet
Agencije na sjednici održanoj dana 10. prosinca 2001. donio je

## PRAVILNIK

### O IZDAVANJU ODOBRENJA ZA RAD MIROVINSKOG OSIGURAVAJUĆEG DRUŠTVA

Članak 1.

Ovim se pravilnikom utvrđuju:

• dodatni dokumenti potrebni za izdavanje odobrenja za rad koje su
osnivači mirovinskih osiguravajućih društava dužni podnijeti Agenciji za nadzor
mirovinskih fondova i osiguranja (u daljnjem tekstu: Agencija);

• sadržaj i oblik tih
dokumenata;

• postupak usklađivanja
organizacije i poslovanja osigu­ra­va­jućih društava koja su obavljala poslove
mirovinskog osiguranja s odredbama Zakona o mirovinskim osiguravajućim
društvima i isplati mirovina na temelju individualne kapitalizirane štednje (u
daljnjem tekstu: Zakon).

Članak 2.

Na temelju članka 15. Zakona,
u postupku izdavanja odobrenja za rad mirovinskog osiguravajućeg društva,
obvezno se prilažu:

1. zahtjev za izdavanje
odobrenja za rad (Prilog 1);

2. statut osiguravajućeg
društva s ispravom na temelju koje je statut usvojen ako se mirovinsko
osiguravajuće društvo osniva kao dioničko društvo, odnosno društveni ugovor ili
izjavu o osnivanju društva ako se mirovinsko osiguravajuće društvo osniva kao
društvo s ograničenom odgovornošću;

3. pravila mirovinskog
osiguravajućeg društva kojima je osobito uređen način sprječavanja otkrivanja
podataka koji su utvrđeni kao poslovna tajna;

4. popis osnivača s
informacijom o tome jesu li one povezane osobe i o prirodi njihove povezanosti,
te dokumente koji potvrđuju pravni status i porijeklo financijskih sredstava
namije­njenih za uplatu temeljnog kapitala mirovinskog osigura­vajućeg društva
(Prilog 2PO: Informacije o osnivačima - pravnim osobama i/ili Prilog 2FO:
Informacije o osnivačima - fizičkim osobama);

5. popis članova uprave i
nadzornog odbora mirovinskog osigu­ravajućeg društva s izjavama da pristaju
obavljati ove duž­nosti i da nema okolnosti koje bi bile protivne odredbi
članka 239. stavka 2. Zakona o trgovačkim društvima, kao i opis njihovih
kvalifikacija i prethodne profesionalne djelatnosti (Prilog 3: Informacije o
članovima uprave i nadzornog odbora);

6. dokumente koji prikazuju
financijsko stanje svih dioni­čara, odnosno vlasnika udjela mirovinskog
osiguravajućeg druš­tva za posljednjih pet godina prije dana podnošenja
zahtjeva, uključujući revidirana financijska izvješća za isto razdoblje;

7. dokumente koji potvrđuju
da nema zaostalih poreznih obveza i neplaćenih doprinosa,

8. organizacijski i
financijski plan djelatnosti mirovinskog osiguravajućeg društva za sljedećih
pet godina (Prilog 4: Organizacijski i financijski plan osiguravajućeg
društva);

9. pravila mirovinskog
osiguravajućeg društva o mirovinama koje će isplaćivati u sklopu obveznog
mirovinskog osiguranja na temelju individualne kapitalizirane štednje i
mirovinskih programa u sklopu dobrovoljnoga mirovinskog osiguranja na temelju
individualne kapitalizirane štednje.

Članak 3.

Prilozi iz članka 2. ovog Pravilnika sastavni su dio ovog Pravilnika.

Članak 4.

Usklađivanje organizacije i poslovanja osiguravajućih druš­ta­va koja su
do stupanja na snagu Zakona obavljala poslove mirovinskog osiguranja, obavlja
se po postupku istovjetnom za izdavanje odobrenja za rad mirovinskih
osiguravajućih društava.

Članak 5.

Agencija vodi evidenciju o izdanim odobrenjima za rad mirovinskim
osiguravajućim društvima. Upisnici se trajno čuvaju u Agenciji.

Članak 6.

Ovaj Pravilnik stupa na snagu osmog dana od objave u »Narodnim
novinama«.

Klasa:  011-01/01-01/28
Urbroj: 383-01-01-1
Zagreb, 10. prosinca 2001.

Predsjednik Savjeta
**dr. sc. Vladimir Lasić**, v. r.

![](dodatni/360206.gif)
![](dodatni/360207.gif)
![](dodatni/360208.gif)
![](dodatni/360209.gif)
![](dodatni/360210.gif)
![](dodatni/360211.gif)
![](dodatni/360212.gif)
![](dodatni/360213.gif)
![](dodatni/360214.gif)
![](dodatni/360215.gif)
![](dodatni/360216.gif)
![](dodatni/360217.gif)
![](dodatni/360218.gif)
![](dodatni/360219.gif)
![](dodatni/360220.gif)
![](dodatni/360221.gif)

Pravilnik, NN 115/2001-1915
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)